Tindrà lloc, dijous 15 i divendres 16 de novembre, amb dues propostes diferenciades
L'ICEC coorganitza, a través del seu Servei de Desenvolupament Empresarial, la 9a Jornada L'Alternativa Professionals, que durant dos dies reunirà, per novè any consecutiu, professionals de la producció, la distribució i l'exhibició cinematogràfica, a banda d'acadèmics, programadors i crítics.
La Jornada, que es desenvolupa entre els dies 15 i 16 de novembre, inclou dues activitats diferenciades que permetran una anàlisi en profunditat de la situació actual del cinema independent, combinant vessants com la formació, l'intercanvi d'experiències i l'assessorament.
En el marc del festival, la jornada proporciona als professionals, alhora, la oportunitat de reflexionar sobre aspectes clau per al desenvolupament de les seves funcions i per a la millora i la consolidació del la indústria cinematogràfica.
Dijous 15 de novembre, la taula rodona La doble cara de Janus reuneix experts en fiscalitat i professionals del cinema (productors i distribuïdors) per debatre aspectes relacionats amb la el finançament i la tributació de les produccions cinematogràfiques.
A través de quatre casos concrets, els assistents a l'activitat coneixeran quins aspectes han de tenir en compte en la creació i justificació d'un pressupost per a un projecte audiovisual, com es tanca una venda internacional o es gestiona una coproducció, i també quines són les passes a seguir, des d'un punt de vista fiscal, quan la seva producció hagi rebut una subvenció pública o un premi cinematogràfic.
Participen en aquesta taula els ponents Carlos Nistal, assessor fiscal especialitzat en el sector audiovisual; la productora Valérie Delpierre, presidenta de l'Associació de Documental Prodocs i fundadora d'Inicia Films, artífex d'un dels últims grans èxits internacionals del cinema produït a Catalunya, Estiu 1993 (Carla Simón, 2017); José Manuel Lizanda, inspector d'hisenda de l'estat i professor de comptabilitat a la UPF i ESADE i el cineasta, productor i distribuïdor Lorenzo Benítezx, fundador de 3boxmedia i Antonia Films.
Divendres 16 de novembre, la jornada començarà amb el programa Veure per creure, centrat a debatre sobre la complexa articulació del sector audiovisual i que compta amb diversos experts locals i internacionals.
Entre d'altres, s'analitzaran qüestions com la relació entre productores audiovisuals i canals de televisió, l'aparició de noves finestres de distribució que sovint distribueixen els seus propis continguts, les dificultats de la distribució i la conveniència de l'establiment de quotes de pantalla.
L'experiència dels experts convidats permetrà aprofundir en aquests i altres debats sobre polítiques de producció, distribució, explotació i exhibició, per tal d'incentivar la millora del sector cinematogràfic local i global.
Entre les xerrades previstes per a aquesta segona jornada professional de L'Alternativa hi ha un debat sobre el present i el futur del canal ARTE (amb la intervenció del director del seu departament de cinema, Meinholf Zurhorst) i una taula rodona sobre models de reestructuració cinematogràfica amb la participació de Jean Pierre Gardelli, distribuïdor; Oana Radu, gestora cultural i directora dels festivals Making Waves de Nova York i del Farad (Documentary Film Festival Arad) de Romania, i Juliana Arias, executiva de promoció de Proimágenes Colombia.
Finalment, la Jornada es clou amb un debat entre Pela del Álamo, director artístic de Cortcircuito – Festival Internacional de Cinee i programador de L.A. OLA Spanish Contemporary Cinema Showcase; Alba Sotorram directora i productora; Manuel Monzón, productor a A Contracorriente Films i Cosimo Santoro, distribuïdor, programador i crític de cinema, fundador de l'agència The Open Reel.